សហគ្រិន​កសិកម្ម​ម្នាក់ ​ត្រូវ​ឃុំខ្លួន ក្រោយ​បង្ហោះ​សារ​«កាច់កុង»​នាយក​រដ្ឋមន្ត្រី​រឿង​កូវីដ១៩
អ្នកដឹកនាំ​អង្គការ​សិទ្ធិ​មនុស្ស​នៅ​កម្ពុជា បាន​លើកឡើង​ថា អាជ្ញាធរ​គួរតែ​ផ្ទៀងផ្ទាត់ និង​បំភ្លឺ​ព័ត៌មាន​ពិត​ជា​សាធារណៈ ជាជាង​ចាត់វិធានការ​ច្បាប់​​ទៅ​លើ​អ្នកបញ្ចេញមតិ ដែល​មន្ត្រី សិទ្ធិមនុស្ស​ថា ការធ្វើ​បែបនេះ បង្ក​ភាពភ័យខ្លាច​ដល់​អ្នកដទៃ​ក្នុង​ការបញ្ចេញមតិ។
ភ្នំពេញ — សហគ្រិនកសិកម្មមួយរូបដែលតែងតែរិះគន់រដ្ឋាភិបាល ត្រូវបានចាប់ខ្លួនបញ្ជូនទៅតុលាការ និងឃុំខ្លួន ក្រោយសរសេរសារដែលមានលក្ខណៈកំប្លែងត្រាប់តាមលោកនាយករដ្ឋមន្ត្រី ហ៊ុន សែន។ លោក នី ណាក់ ត្រូវបាននគរបាលចាប់ខ្លួនកាលពីថ្ងៃសុក្រសប្តាហ៍មុន ហើយត្រូវបានចៅក្រមស៊ើបសួរ លោក ហុង សុគុណវឌ្ឍនា សម្រេចឃុំខ្លួននៅពន្ធនាគារព្រៃស។ ម្ចាស់ទំព័រហ្វេសប៊ុក IMan KH ដែលតែងបញ្ចេញមតិរិះគន់ និងប្រើពាក្យបែបលែបខាយដាក់មន្ត្រីក្រសួងកសិកម្ម ត្រូវបានចោទប្រកាន់ពីបទ«ជេរប្រមាថជាសាធារណៈ» និង«ញុះញង់ឱ្យមានការរើសអើង»។ ក្រុមសិទ្ធិមនុស្សរិះគន់ថា បទញុះញង់ត្រូវបានប្រើប្រាស់ ដើម្បីបំបិទសិទ្ធិសេរីភាពនៃការបញ្ចេញមតិរបស់ប្រជាពលរដ្ឋ ដែលជាអ្នកប្រើប្រាស់បណ្តាញសង្គមហ្វេសប៊ុក។ សហគ្រិនកសិកម្មរូបនេះ ដែលប្រកបរបរចិញ្ចឹមមាន់ បណ្ដុះផ្សិត លក់សាច់ក្រកតាមអនឡាញ បានបង្ហោះសារជាបន្តបន្ទាប់ កាលពីថ្ងៃចន្ទសប្ដាហ៍មុន ដែលមានលក្ខណៈកំប្លែង ត្រាប់តាមលោកនាយករដ្ឋមន្ត្រី ហ៊ុន សែន ជុំវិញការសម្រេចមិនដាក់ប្រទេសក្នុងគ្រាអាសន្ន បើទោះកម្ពុជា ប្រឈមនឹងការឆ្លងជំងឺកូវីដក្នុងសហគមន៍។ លោក នី ណាក់ បានសរសេរសារមួយកាលពីថ្ងៃទី៧ ខែធ្នូ ឆ្នាំ២០២០ ថា៖ «ខ្ញុំបានត្រៀម ឬព្រាងលិខិត និងឯកសាររួចរាល់អស់ហើយក្នុងការស្នើដាក់ទ្រុងមាន់របស់ខ្ញុំក្នុងភាពអាសន្ន ព្រោះមូលហេតុមានមេរោគផ្តាសាយរលាកផ្លូវដង្ហើម កំពុងតែរាតត្បាតក្នុងកសិដ្ឋាន»។ លោក នី ណាក់ បន្តថា៖ «ខ្ញុំមិនចង់គិតដល់ចំណុចនេះទេ ព្រោះវាធ្វើឱ្យខូចខាតសេដ្ឋកិច្ចរបស់កូនមាន់យ៉ាងធ្ងន់ធ្ងរ។ ខ្ញុំសង្ឃឹមថាកូនមាន់នឹងចេះពាក់ម៉ាស់គ្រប់គ្នា ហើយដេកនៅក្នុងទ្រុង កុំចេញក្រៅឱ្យសោះ បើគ្មានការចាំបាច់»។ ខ្លឹមសារនៃការបង្ហោះលើហ្វេសប៊ុកនេះ ស្រដៀងគ្នានឹងការថ្លែងជាសារសំឡេងរបស់លោក ហ៊ុន សែន កាលពីថ្ងៃទី៦ ខែធ្នូ ដែលកាលនោះ លោកថា លោកនឹងមិនស្នើសុំព្រះមហាក្សត្រដាក់ប្រទេសក្នុងគ្រាមានអាសន្ន ខណៈប្រឈមនឹងការឆ្លងជំងឺកូវីដ១៩ក្នុងសហគមន៍ ដោយសារតែវានឹងប៉ះពាល់រាំងស្ទះធ្ងន់ធ្ងរដល់ដំណើរការសេដ្ឋកិច្ចជាតិ។ ក្រោយពីមានការបង្ហោះសាររបស់លោក នី ណាក់ ការថតអេក្រង់ (Screenshot) នៃសាររបស់លោក ត្រូវបានរាយការណ៍ទៅ«ក្រុមប្រឆាំងព័ត៌មានក្លែងក្លាយ»លើប្រព័ន្ធសារឆ្លើយឆ្លងអេឡិចត្រូនិក Telegram ដែលមានសមាជិកជាង៧ពាន់នាក់ ហើយមួយចំនួនធំជាអ្នកគាំទ្ររដ្ឋាភិបាល។ ក្រោយពីការបង្ហោះសាររបស់អ្នកប្រើប្រាស់បណ្តាញសង្គមហ្វេសប៊ុករូបនោះ រដ្ឋមន្ត្រីកសិកម្ម រុក្ខាប្រមាញ់ និងនេសាទ លោក វេង សាខុន ដែលមានវត្តមានក្នុងក្រុមនោះដែរ បានហៅការផ្សាយរបស់លោក នី ណាក់ ថា «មិនពិត» ហើយស្នើសមាជិកក្រុម«កុំចាប់អារម្មណ៍» ដោយលោកថា លោក នី ណាក់ «កាច់កុងជាមួយប្រមុខរាជរដ្ឋាភិបាលសម្បើមណាស់»។ នៅថ្ងៃចន្ទនេះ លោក វេង សាខុន បានប្រាប់ VOA ថា លោកបានបញ្ជូនមន្ត្រីជំនាញទៅសាកសួរលោក នី ណាក់ អំពីវត្តមាននៃជំងឺគ្រុនផ្ដាសាយបក្សី ប៉ុន្តែរដ្ឋមន្ត្រីរូបនោះថា លោក នី ណាក់ មិនសហការ។ លោកមានប្រសាសន៍ថា៖ «រឿងហ្នឹង រឿងតុលាការគេស៊ើបសួរ គេធ្វើការលើរឿងហ្នឹងទៀត។ រឿងក្រសួងកសិកម្ម វាពាក់ព័ន្ធទៅនឹងការចិញ្ចឹមមាន់ គ្រាន់តែយើងចង់ដឹងថា វាកើតមែន ឬយ៉ាងម៉េច ឬមួយក៏ធ្វើវិទ្ធង្សនា ព្រោះអាហ្នឹងជាចំណុចមួយប៉ះពាល់ដល់សេដ្ឋកិច្ច»។ លោក វេង សាខុន ថ្លែងបន្តថា៖ «ជួបប្រទះជាមួយនឹងគ្រុនផ្ដាសាយបក្សី និងប៉េស្ដជ្រូកអាហ្វ្រិក វាខាតចំណូលដល់ប្រជាជនយើងលែងហ៊ានចិញ្ចឹម។ ឥឡូវយើងកំពុងចាត់ការស្ដាឡើងសន្សឹមៗ រួចដល់យើងនិយាយអ៊ីចឹងទៅ ប្រជាជនមួយៗភ័យហើយអ្នកចិញ្ចឹម»។ VOA មិនទាន់អាចទាក់ទងក្រុមគ្រួសារ និងមេធាវីរបស់លោក នី ណាក់ បាននៅឡើយទេ គិតត្រឹមរសៀលថ្ងៃចន្ទនេះ។ កាលពីថ្ងៃអង្គារសប្ដាហ៍មុន លោក នី ណាក់ បានបកស្រាយថា៖ «ខ្ញុំនិយាយពីមាន់សោះ វាផ្សាយកាច់មួល៣៦០អង្សា ដើម្បីចង់ឃើញខ្ញុំជាប់គុក»។ មុនពេលចាប់ខ្លួន លោក នី ណាក់ ក៏បានរអ៊ូរទាំអំពីការទទួលទូរស័ព្ទដែលបញ្ជាទិញអីវ៉ាន់ ដែលលោកថា មានរបៀប«ចង់មកអូសក្រឡាបោកខ្លាឱ្យចូលអន្ទាក់» ដោយសួរនាំពីទីតាំងលោករស់នៅ និងស្នើចង់ជួបលោកផ្ទាល់។ លោក នី ណាក់ ស្ថិតក្នុងចំណោមអ្នកប្រើប្រាស់បណ្ដាញសង្គមយ៉ាងតិច៣នាក់ ដែលត្រូវបានសមត្ថកិច្ចឃាត់ខ្លួនជុំវិញការបង្ហោះសារទាក់ទងនឹងជំងឺកូវីដ១៩ ក្នុងរយៈពេលពីរសប្ដាហ៍ចុងក្រោយនៃការផ្ទុះឆ្លងក្នុងសហគមន៍នៃជំងឺរាតត្បាតនេះ។ កាលពីថ្ងៃទី៤ ខែធ្នូ នាយកដ្ឋាននគរបាលប្រឆាំងបទល្មើសបច្ចេកវិទ្យា បានឃាត់ខ្លួននារីម្នាក់ឈ្មោះ ឈិន មន្ថា អាយុ៣៥ឆ្នាំ ក្រោយបង្ហោះសារលើទំព័រហ្វេសប៊ុកខ្លួនថា «ផ្សារជម្ពូវ័ន្តបិទហើយ អ្នកលក់ទូរស័ព្ទម្នាក់បានស្លាប់ និងបងប្អូនគាត់៥នាក់ទៀត ក៏បានឆ្លងដែរ»។ ខ្លឹមសារដែលស្ត្រីរូបនេះបង្ហោះមិនពិត តែបានត្រឹមសួរនាំ «អប់រំ» និងឱ្យធ្វើកិច្ចសន្យា មុនដោះលែងឱ្យមានសេរីភាពវិញ។ ចំណែកកាលពីថ្ងៃទី១២ ខែធ្នូ អធិការដ្ឋាននគរបាលស្រុករវៀង ខេត្តព្រះវិហារ ក៏បានឃាត់ខ្លួនសិស្សនារីម្នាក់ វ័យ១៧ឆ្នាំ ជុំវិញការបង្ហោះសារអំពីករណីកូវីដនេះ ដែលជា «ព័ត៌មានមិនពិត»។ នេះបើយោងតាមសារព័ត៌មាន Fresh News ដែលស្និទ្ធនឹងរដ្ឋាភិបាល។ មុនត្រូវបានដោះលែងឱ្យមានសេរីភាព ក្មេងស្រីរូបនេះ ក៏ត្រូវបានបង្គាប់ឱ្យឈរអានកិច្ចសន្យាដាក់ខ្សែអាត់វីដេអូ ដែលក្រោយមកត្រូវបានប្រព័ន្ធឃោសនាស្និទ្ធនឹងរដ្ឋ យកទៅផ្សព្វផ្សាយ។ សាររបស់យុវតីមិនទាន់គ្រប់អាយុរូបនេះ មានខ្លឹមសារថា៖ «ក្រោយសមត្ថកិច្ចអប់រំណែនាំរួចមក នាងខ្ញុំនឹងខិតខំកែប្រែខ្លួនឱ្យក្លាយជាពលរដ្ឋល្អ និងឈប់បង្ហោះសារក្នុង Facebook ដែលជាព័ត៌មានទាំងឡាយណា ដែលនាំឱ្យបំពុល ព័ត៌មានមិនពិត និងប៉ះពាល់ដល់កិត្តិយស សេចក្ដីថ្លៃថ្នូរអ្នកដទៃ»។ យ៉ាងណាក៏ដោយ ក្នុងចំណោមមនុស្សទាំង៣នាក់ ដែលត្រូវបានហៅមកសាកសួរ លោក នី ណាក់ ជាមនុស្សតែម្នាក់គត់ ដែលត្រូវបានចោទប្រកាន់បញ្ជូនទៅតុលាការ។ គេហទំព័ររបស់នគរបាលជាតិ បានបរិយាយករណីលោក នី ណាក់ ថា លោកបានប្រើសម្ដី«ព្រហើន» ហើយសំណេរអំពីការចិញ្ចឹមមាន់នោះ ហាក់ចង់«ឌឺដង ឬផ្គើន»លោកនាយករដ្ឋមន្ត្រី។ គេហទំព័ររបស់លើកឡើងថា៖ «តាមការអង្កេត និងការស្រាវជ្រាវរបស់សមត្ថកិច្ចជំនាញរកឃើញថា ឈ្មោះ នី ណាក់ កន្លងមក តែងតែដៀមដាម ជេរប្រមាថជាសាធារណៈទៅលើបុគ្គល និងស្ថាប័នរដ្ឋជាញឹកញាប់ តែហាក់គ្មានអ្វីកើតឡើងចំពោះបុគ្គលម្នាក់នេះទាល់តែសោះ»។ លោកស្រី ចក់ សុភាព នាយិកាប្រតិបត្តិមជ្ឈមណ្ឌលសិទ្ធិមនុស្សកម្ពុជា បានលើកឡើងថា អាជ្ញាធរគួរតែផ្ទៀងផ្ទាត់បំភ្លឺជាសាធារណៈ និងសហការជាមួយអ្នកសារព័ត៌មានអាជីពក្នុងការបង្ហាញព័ត៌មានពិតទៅប្រជាពលរដ្ឋ ជាជាងចាត់វិធានការច្បាប់ទៅលើអ្នកបញ្ចេញមតិ ដែលលោកស្រីថា បង្កការភ័យខ្លាចដល់អ្នកដទៃក្នុងការបញ្ចេញមតិ។ លោកស្រីមានប្រសាសន៍ថា៖ «ការធ្វើបែបហ្នឹង វានឹងមិនមានប្រយោជន៍អ្វីក្រៅពីដែលយើងធ្វើឱ្យពលរដ្ឋចាប់ផ្តើមមានការខ្លាចរអាក្នុងការចែករំលែក ឬក៏ចូលរួមបញ្ចេញមតិ ព្រោះយូរៗ យើងចាប់ផ្ដើមចាប់ពិរុទ្ធខ្លួនឯងថាទស្សនៈបែបណា ខ្លួនអាចបញ្ចេញមតិបាន ឬក៏ព័ត៌មានណា លោកអាចចែករំលែកបាន»។ លោក វេង សាខុន រដ្ឋមន្ត្រីក្រសួងកសិកម្ម បានចាត់ទុកកម្ពុជាជាប្រទេស«មហាប្រជាធិបតេយ្យ» ដែលលោកថា ពលរដ្ឋអាចសម្ដែងមតិបាន តែការបញ្ចេញមតិ គួរមានការគិតគូរស្រាវជ្រាវឱ្យបានច្បាស់លាស់ ចៀសវាងនិយាយស្ដីទៅមិនត្រឹមត្រូវតាមជំនាញបច្ចេកទេស ឬប៉ះពាល់អ្នកដទៃ៕